Polisie wil glo eers nie help toe TV-span beroof is | Netwerk24
Deur Marietjie Gericke 08 April 2021 11:33
'n Televisieverslagspan van die nuuskanaal eNCA wat Woensdag in Khayelitsha in Kaapstad van hul kameratoerusting en selfone beroof is, kla oor die wyse waarop 'n polisieman hulle kort ná die voorval behandel het.
Monique Mortlock, verslaggewer, en Asandu Javu, kameraman, het 'n regstreekse uitsending gedoen oor gebrekkige dienslewering in Khayelitsha en is net daarna deur vier gewapende mans gekonfronteer. Hulle was nog besig om hul toerusting op te pak nadat hulle die uitsending naby Japhta K. Masemola-weg oorkant 'n skool afgehandel het, toe die rowers hulle konfronteer.
Daar is gereeld betogings oor swak dienslewering in en om Khayelitsha. Foto: Jaco Marais
Hulle is nie in die aanval beseer nie, maar die rowers het met toerusting van R400 000 gevlug, het die polisie later bevestig.
Mortlock het getwiet wat gebeur het toe hulle na die naaste polisiekantoor is om die voorval aan te meld.
"Ons is sopas beroof. Nou moes ek en my kollega sukkel met 'n polisielid wat vir ons vertel ons kan nie die saak by die polisiekantoor indien wat slegs twee minute se ry is van waar die voorval gebeur het nie omdat dit nie in hul jurisdiksiegebied is nie."
Toe sy aan die polisieman sê die voorval het "om die hoek gebeur", het hy glo geantwoord hulle moenie so "op hom" wees nie.
Sy sê sy het vir hom gesê albei van hulle is getraumatiseerd. Hy het glo hierop gesê: "Ek is ook getraumatiseerd!"
Monique Mortlock Foto: Twitter/Monique Mortlock
Mortlock sê op Twitter sy belowe dat niemand geïrriteerd of onbeskof was nie.
"Ons was gefrustreerd, ja, en toe ek hom vertel dat ons joernaliste is, het hy ons na 'n polisielid met 'n hoër rang geneem."
In daardie stadium het sy nog gewag om haar verklaring te maak, sê Mortlock.
Sy het later op Twitter gesê: "Almal is nou skielik baie vriendelik. Weet nie of dit is omdat 'n ander beampte bygekom het om te kom help en of dit is omdat ons van die media is nie."
Mortlock is verskeie kere om kommentaar gebel, maar het nie haar selfoon geantwoord nie.
Kapt. F.C. van Wyk, polisiewoordvoerder, het die rooftog bevestig.
"Al vier mans het vuurwapens gehad en die slagoffers van hul toerusting en selfone beroof. Geen skote is afgevuur nie en niemand is nog in hegtenis geneem nie."